De fleste af os formår at fylde en spand med sand, klappe lidt på den med en skovl og vende bunden i vejret på spanden - og dermed lave en sandkage. Ofte til stor begejstring for de mindste i familien. Denne gang var der betydelig mere wow-effekt over de ”sandkager”, der blev skabt til den officielle åbning af Blokhus Skulpturfestival 2018. Temaet var ”Alle Tiders Helte”, og her var bomstærke tegneseriefigurer klappet ud i sand – et par niveauer højere end den traditionelle sandkage. Publikum kan sommeren over nyde 10 udenlandske skulptørers kreativitet, hvor de hver især har produceret én figur. Det er sjette år i streg, at Blokhus afholder skulpturfestivalen, og i år håber man på, at 125.000 gæster kommer forbi skulpturparken.

Referat:
Temaet var "Alle Tiders Helte", da 10 skulptører skød sæsonen i gang for udstillingen af deres værker - lavet af sand.